CELEX: 32017R0208
Language: bg
Date: 2016-10-31 00:00:00
Title: Делегиран регламент (ЕС) 2017/208 на Комисията от 31 октомври 2016 година за допълване на Регламент (ЕС) № 575/2013 на Европейския парламент и на Съвета с регулаторни технически стандарти за допълнителните изходящи ликвидни потоци, съответстващи на потребност от обезпечение в резултат на въздействието на сценарий на неблагоприятно развитие на пазарните условия върху сключените от дадена институция сделки с деривати (Текст от значение за ЕИП. )

8.2.2017   
            
            
               BG
            
            
               Официален вестник на Европейския съюз
            
            
               L 33/14
            
         ДЕЛЕГИРАН РЕГЛАМЕНТ (ЕС) 2017/208 НА КОМИСИЯТА
   от 31 октомври 2016 година
   за допълване на Регламент (ЕС) № 575/2013 на Европейския парламент и на Съвета с регулаторни технически стандарти за допълнителните изходящи ликвидни потоци, съответстващи на потребност от обезпечение в резултат на въздействието на сценарий на неблагоприятно развитие на пазарните условия върху сключените от дадена институция сделки с деривати
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (1), и по-специално член 423, параграф 3, четвърта алинея от него,
   като има предвид, че:
   
               (1)
            
            
               По силата на член 423, параграф 3 от Регламент (ЕС) № 575/2013 институциите са задължени да предвидят допълнителен изходящ поток, съответстващ на потребността от обезпечение, която би възникнала в резултат на въздействието на сценарий на неблагоприятно развитие на пазарните условия върху сключените от тях сделки с деривати, сделки за финансиране и други договори, ако тези операции са значими. Предвид това понятие за значимост най-неотложно е да се определи допълнителният изходящ поток, съответстващ на потребност от обезпечение, която би се появила в резултат на въздействието на сценарий на неблагоприятно развитие на пазарните условия върху сключените от дадена институция сделки с деривати, а едва на следващ етап да се разгледа значимостта на потребността от обезпечение, която би се появила в резултат на въздействието на сценарий на неблагоприятно развитие на пазарните условия върху сключените от институцията финансови сделки и други договори.
            
         
               (2)
            
            
               В член 423, параграф 3 от Регламент (ЕС) № 575/2013 се разглежда потребността от обезпечение, поради което нормите, които ще бъдат въведени, следва да обхващат само обезпечените сделки с деривати, в т.ч. с матуритет до 30 дни.
            
         
               (3)
            
            
               С цел да се осигури равнопоставеност за институциите и пазарите на деривати изчисляването на допълнителните изходящи потоци при обезпеченията следва да почива на разработения от Базелския комитет за банков надзор (БКБН) ретроспективен подход за третиране на промените на пазарната стойност с оглед определянето на допълнителните изходящи потоци при обезпеченията, при който за целта се използва най-големият, в кумулативно нетно изражение, входящ или изходящ поток при обезпеченията, реализиран на равнище портфейл в края на всички 30-дневни периоди през предходните 24 месеца.
            
         
               (4)
            
            
               Европейският банков орган (ЕБО) предаде на Комисията проект на регулаторни технически стандарти. В съответствие с процедурата по член 10 от Регламент (ЕС) № 1093/2010 на Европейския парламент и на Съвета (2) Комисията обаче уведоми ЕБО за намерението си да не одобри този проект на регулаторни технически стандарти, като съответно се обоснова. ЕБО отново предаде проекта на регулаторни технически стандарти под формата на официално становище, с което прие предложения от Комисията подход, строго съобразен с ретроспективния подход на БКБН.
            
         
               (5)
            
            
               Настоящият регламент е изготвен въз основа на проектите на регулаторни технически стандарти, които ЕБО повторно предаде на Комисията.
            
         
               (6)
            
            
               ЕБО проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира свързаните с тях потенциални разходи и ползи и поиска становище от Групата на участниците от банковия сектор, създадена с член 37 от Регламент (ЕС) № 1093/2010,
            
         ПРИЕ НАСТОЯЩИЯ РЕГЛАМЕНТ:
   Член 1
   Значимост на сключените от институцията сделки с деривати
   1.   За целите на член 423, параграф 3, първа алинея от Регламент (ЕС) № 575/2013 сключените от дадена институция сделки с деривати се приемат за значими, когато в някой момент през последните две години общата им условна стойност надхвърли 10 % от нетните изходящи ликвидни потоци, както са определени в член 412, параграф 1 от Регламент (ЕС) № 575/2013.
   2.   За целите на параграф 1 нетните изходящи ликвидни потоци се изчисляват без компонента допълнителен изходящ поток по член 423, параграф 3, първа алинея от Регламент (ЕС) № 575/2013.
   Член 2
   Изчисляване на допълнителния изходящ поток, съответстващ на потребност от обезпечение в резултат на въздействието на сценарий на неблагоприятно развитие на пазарните условия върху сключените от дадена институция сделки с деривати
   1.   Допълнителният изходящ поток, съответстващ на потребност от обезпечение в резултат на въздействието на сценарий на неблагоприятно развитие на пазарните условия върху сключените от дадена институция сделки с деривати, който се приема за значим в приложение на член 1 от настоящия регламент, е най-големият — в нетно абсолютно изражение за период от 30 дни — поток при обезпеченията през 24-те месеца, предшестващи датата, на която се изчислява изискването за ликвидно покритие по член 412, параграф 1 от Регламент (ЕС) № 575/2013.
   2.   Институциите могат да третират на нетна основа входящите и изходящите потоци от сделките само ако сделките са изпълнени при едно и също рамково споразумение за нетиране. Абсолютната нетна стойност на потока при обезпеченията се основава както на реализираните входящи потоци, така и на реализираните изходящи потоци, а нетирането се изчислява на равнище институционален портфейл.
   Член 3
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 31 октомври 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 176, 27.6.2013 г., стр. 1.
   
      (2)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).